**2022-2023. évi**

**Magyar Curling Összetett Verseny**

**kiírása**

**1.** **Az összetett verseny célja:**

1.1. A minősített curling versenyek népszerűsítése a játékosok, csapatok körében.

1.2 Olyan adatbázis létrehozása, amelynek révén, nyomon követhető a magyarországi curling fejlődése, a csapatok és a játékosállomány mindenkori eredményessége.

1.3. Az összetett verseny – akár pillanatnyi állását, akár bármely időszakát nézve - valós képet adjon egy csapat, egy játékos eredményességéről.

1.4 Az összetett versenydíj alap elosztásának objektív mérőszáma

1.5 Pályázatok elbírálása esetén objektív mérőszám biztosítása

**2**. **Az összetett verseny rendszere:**

2.1. A Versenyszabályzat 3§-hoz igazodva, miszerint a curling szezon minden év július első napjával kezdődik és a következő év június utolsó napjával ér véget, a mindenkori ranglista verseny kiírása és eredményhirdetése is ehhez igazodik.

2.2 A Magyar Curling Szövetség Sportigazgatója minősíti a versenyeket és meghatározza azok pontértékét.

2.3. A szezon közben az éppen befejeződött verseny összpontszáma és az azon elért eredmény alapján minden csapat és a játékosai megkapják az adott tornán megszerzett pontjaikat.

2.4. **A pontszámítás nem indul újra minden szezonban!** A megszerzett pontokat a csapatok viszik mindig magukkal és a naptári év szerint, az éppen aktuális hétvége után az előző évben azon a napon szerzett pontszámát elveszíti a csapat, játékos. Az élő pontszám bármely napon az adott napon és az azt megelőző 364 nap során szerzett pontszámok összege.

**3. A versenyek minősítésének módszertana**

Egy adott verseny pontértékének meghatározása az alábbiak szerint történik:

Torna pontértéke = Ks \* Te \* Lm \* E, ahol

Ks: a Kategória súlya (%)

Te: a Torna erőssége (%)

Lm: a Lebonyolítás módjának súlya (%)

E: az Etalon torna pontértéke

***3.1. Kategória súlya:***

Magyarországon rendezett, versenyek esetében a ranglista rendszer élő pontjai alapján történik, míg minden egyéb verseny esetében a WCF aktuális (előző lezárt szezon) rangsora (élő pontszám táblázata) alapján.

**Nemzetközi:**

3.1.1 nyílt/felnőtt kategóriák súlya: 100%. Nyíltnak nyilvánítjuk azokat a versenyeket, ahol egy csapatban női és férfi játékosok is szerepelhetnek, illetve játszhatnak egymás ellen. Továbbá azon felnőtt versenyeket, ahol egy csapatban és egymás ellen is egyazon nemű játékosok szerepelhetnek.

3.1.2 azokon a külföldi ifjúsági, vagy szenior versenyeken, ahol az élő pontszám alapján nem állapítható meg a kategória súlya, mert a releváns élő pontszámok nem állnak rendelkezésre az alábbi kategória súlyokat kell alkalmazni:

- ifi: 80%

- szenior: 50%

- kerekesszékes: 30%

**Hazai:**

3.1.3 nyílt kategóriák súlya: 100%. Nyíltnak nyilvánítjuk azokat a versenyeket, ahol egy csapatban női és férfi játékosok is szerepelhetnek, illetve játszhatnak egymás ellen.

3.1.4 felnőtt férfi/női kategóriák súlya: A verseny zárónapját megelőző utolsó ranglistában szereplő verseny alapján a nagyobb élő pontszámmal rendelkező kategória súlya a 100%. A kisebb élő pontszámmal rendelkező nem kategória súlya pedig megegyezik a nagyobb élő pontszámú kategóriához viszonyított százalékos arányával.

3.1.5 ifjúsági/szenior kategóriák súlya: A verseny zárónapját megelőző utolsó ranglistában szereplő verseny alapján először az ifjúsági vagy szenior korcsoport súlyát arányosítjuk a felnőtt kategória súlyához. Ez a szám lesz a nagyobb élő pontszámmal rendelkező kategória súlya. Majd (ha szükséges) az ifjúsági vagy szenior kategórián belül a nemek szerinti arányosításra kerül sor. A kisebb élő pontszámmal rendelkező nem kategória súlya pedig megegyezik a nagyobb élő pontszámú kategóriához viszonyított százalékos arányával.

***3.2. Torna erőssége***

A torna erőssége, mindig az adott legszűkebb kategórián belül értelmezendő és határozandó meg.

3.2.1 Magyarországon rendezett versenyek esetében a torna erőssége az alábbiak szerint kerül meghatározásra: a tornán résztvevő csapatok élő pontszámának összege osztva a maximális élő pontszámmal.

3.2.1.1 A tornán résztvevő csapatok pontértékének meghatározásakor a csapat négy legmagasabb élő pont értékű játékosának élő pontszáma kerül figyelembevételre. Ha egy tornán indul külföldi csapat is, akkor a külföldi csapat pontértéke a magyar játékosok aktuális összes élő pontszámának átlaga szorozva 4-gyel és szorozva a külföldi nemzet WCF szerinti élő pontszámának Magyarország élő pontszámához viszonyított arányával.

3.2.1.2 A maximális élő pontszám megegyezik a verseny napján a magyar játékosok aktuális összes élő pontszámával, amelyhez hozzá kell adni az esetlegesen a versenyen induló külföldi csapatok fentiek szerint meghatározott pontszámát.

3.2.2 Olyan nemzetközi versenyek esetében, ahol egy országból csak egy páros/csapat képviseltetheti magát az adott versenyen, a torna erőssége egyenlő a résztvevő nemzetek WCF élő pontszám szerinti súlyának (a nemzet WCF élő pontszáma osztva az összes nemzet WCF élő pontszámával) összegével.

3.2.3 Olyan nemzetközi versenyek esetében, ahol egy országból több páros/csapat is képviseltetheti magát az adott versenyen, a torna erőssége egyenlő a résztvevő nemzetek WCF élő pontszám szerinti súlyának (a nemzet WCF élő pontszáma osztva az összes nemzet WCF élő pontszámával) és számának szorzatának összegével, de maximum 100%-kal.

***3.3. A lebonyolítás módjának súlya***

|  |  |
| --- | --- |
| **Lebonyolítás módja** | **szorzó** |
| 8-12 csapatos round-robin | 1 |
| 5-7 csapatos round-robin, triple knock-out, azon WCT versenyek melyek egyik másik kategóriában sem sorolható be | 0,7 |
| svájci, 5+1 kör | 0,5 |
| svájci, 4+1 kör | 0,4 |
| 4 kör | 0,3 |
| 3 kör | 0,2 |

***3.4. Az etalon tornák pontértéke***

 3.4.1 Nemzetközi versenyek

3.4.1.1 **10000 pont** - azon EB-k és VB-k etalon pontszáma, amelyek egyben Olimpiai számok is, továbbá WQE, OQE. Ezen Világbajnokságokon és Európa bajnokságokon, illetve ezek bármelyikében való részvételre rendezett nemzetközi kvalifikációs versenyeken (WQE, OQE, pre-OQE) elért eredmények, amelyen magyar csapat részt vett. Továbbá a Kerekesszékes csapat és vegyes-páros is ebbe a kategóriába tartozik.

3.4.1.2 **5000 pont** - azon VB-k etalon pontszáma, amelyek nem Olimpiai számok, továbbá YOG. Ezen Világbajnokságokon és egyéb világversenyen (YOG) elért eredmények, amelyen magyar csapat részt vett.

3.4.1.3 **2000 pont** - WCT versenyek, továbbá EYOF etalon pontszáma. Ezen WCT versenyeken és egyéb világversenyen (EYOF) elért eredmények, amelyen magyar csapat részt vett.

3.4.1.4 **1000 pont** - Minden egyéb nemzetközi verseny etalon pontszáma, amely megfelel az alábbi feltételeknek:

- magyar csapat részt vett a versenyen és az 1-8. helyek valamelyikén végzett;

- ismert a nevezett csapatok listája;

- a magyar csapatok esetében megállapítható a nevezett játékosok névsora, valamint az, hogy melyik játékos került csereként nevezésre;

- a külföldi csapatok esetében megállapítható a külföldi csapat nemzetisége;

- ismert a verseny végeredménye;

- a verseny lebonyolításának módja besorolható valamely minősített kategóriába.

Alapvetően a külföldön rendezett versenyek mindegyikét minősített versenynek kell tekinteni, függetlenül attól, hogy kellett-e rá külön nevezni. Amennyiben a fenti információk nem állnak teljeskörűen, vagy hitelt érdemlően rendelkezésre, úgy a Sportigazgató mérlegeli, hogy a hiányzó információk érdemben befolyásolják-e a verseny minősítésének eredményét és ennek függvényében dönt a verseny minősítését/pontértékét illetően.

3.4.2 Hazai versenyek

3.4.2.1 **1000 pont** - Minden Magyarországon rendezett verseny, amely megfelel az alábbi feltételeknek:

- ismert a nevezett párosok/csapatok listája és az Egyéni OB;

- a magyar párosok/csapatok esetében megállapítható a nevezett játékosok névsora, valamint az, hogy melyik játékos került csereként nevezésre;

- a külföldi csapatok esetében megállapítható a külföldi csapat nemzetisége;

- ismert a verseny végeredménye;

- a verseny lebonyolításának módja besorolható valamely minősített kategóriába.

**4. Egyéni- és csapat ranglista:**

4.1. A csapatranglistában az adott verseny minősítése során meghatározott pontérték felosztásra kerül a csapatok között, az alábbiak szerint:

- minden verseny első 8 helyezettje kap pontot;

- a pontok eloszlása egy torna összpontszámából.

|  |  |
| --- | --- |
| **Helyezés** | **Arány** |
| 1 | 36% |
| 2 | 22% |
| 3 | 15% |
| 4 | 10% |
| 5 | 7% |
| 6 | 5% |
| 7 | 3% |
| 8 | 2% |
| összesen | 100% |

4.2. Az egyéni ranglistában minden a csapatba nevezett játékos pontot kap az alábbiak szerint (amennyiben az adott verseny folyamán legalább 1 mérkőzésen pályára lépett):

- az alapcsapat játékosai a csapat által megszerzett pontszám ¼-ét kapják;

- a cserejátékosok (amennyiben az adott verseny folyamán legalább 1 mérkőzésen pályára lépett) a csapat által megszerzett pontszám 1/8-át kapják.

- amennyiben egy csapatban változás történik az előre leadott nevezési listához képest, azt az adott csapat vezetőjének kell jeleznie a Sportigazgató számára a versenyt követő 3. munkanap végéig.

**5. Általános szabályok:**

* A versenyrendszerben csak a Magyar Curling Szövetség érvényes versenyzői engedélyével rendelkező sportolók szerepelhetnek.
* Az összetett versenyre nem kell jelentkezni, bármilyen minősített versenyen való indulás automatikus felvételt jelent a listára.
* Az élő pontszámok alapján külön női és férfi ranglistát is vezetünk.
* Minden, az MCSZ által megrendezésre került torna végeztével, a hivatalos eredménylistát követő 8. napon belül a Sportigazgató aktualizálja a játékosok, valamint a csapatok pontszámát.
* A Versenyszabályzat 2§ 16. pontja alapján minősül egy páros/csapat ugyanannak a párosnak/csapatnak.
* Egy játékos, különböző bajnokságokban értelemszerűen több csapatban is szerepelhet (pl. vegyes-csapatok) a listán. Ez alól kivétel az OCSB Női-, és Férfi Bajnoksága, ahol a versenyszabályzat szabályai alapján egy ifjúsági játékos több csapatban is indulhat.
* **Az összetett verseny díjazásával** kapcsolatban minden minősített tornán induló csapat nevezési díjából **3.000,- Forintot** át kell utalni az MCSZ részére egy összetett verseny díjalapba.

Ezt az alapot felhasználva lehet a díjakat megjelölni.

* Az összetett verseny díjátadására minden szezont követő új szezon, első ranglistaversenybe beleszámító versenyekor kerül sor.
* Verseny díjazásaként a befolyt nevezési díj hozzájárulás teljes összege az alábbi mértékben kerül szétosztásra a helyezettek között:

Ha a teljes összeg 0 Ft - 300.000 Ft között van:

|  |  |  |  |  |  |
| --- | --- | --- | --- | --- | --- |
| Helyezés | Női csapat | Férfi csapat | Vegyes-páros | Női egyéni | Férfi egyéni |
| 1. | 20% | 20% | 16% | 10% | 10% |
| 2. | - | - | - | 7% | 7% |
| 3. | - | - | - | 5% | 5% |

 \*az egyéni díjazott versenyzők a csapat, illetve vegyes-páros díjazásban nem részesülők közül kerülnek ki.

Ha a teljes összeg 300.000 Ft felett van:

|  |  |  |  |  |  |
| --- | --- | --- | --- | --- | --- |
| Helyezés | Női csapat | Férfi csapat | Vegyes-páros | Női egyéni | Férfi egyéni |
| 1. | 16% | 16% | 14% | 10% | 10% |
| 2. | 6% | 6% | 6% | 5% | 5% |
| 3. | - | - | - | 3% | 3% |

\*az egyéni díjazott versenyzők a csapat, illetve vegyes-páros díjazásban nem részesülők közül kerülnek ki.

* **Külföldi versenyen való sikeres részvétel esetén, az érintett csapat vezetője köteles a versenyt követő 8 napon belül a tornával kapcsolatos adatokat emailben elküldeni a sportigazgatónak és a szövetség főtitkárának**. **Amennyiben ezt elmulasztja, az elért eredmény nem lesz figyelembe véve.** A megküldést követően a Sportigazgató 8. napon belül aktualizálja a játékosok, valamint a csapatok pontszámát.
* Az aktuális állást tartalmazó táblázat az MCSZ honlapján (<http://www.curling.hu/eredmenyek/>) folyamatosan megtekinthető.

Budapest, 2022. június 20.

 Pomázi Gyula sk.

 Elnök